酬周亨叔主簿見贈
作者：釋道潜
朝代：宋

paragraphs: 廬山百里蟠穹蒼，絕頂陰雲常下覆。
晴日天風忽掃除，翠壁千層開錦繡。
我來廬山初得君，愛君面有廬山秀。
長篇險韵使我驚，忽獲風流雲散後。
氣味清新滿牙頰，如入洞庭嘗橘柚。
梅子如錢柳絮飛，杜鵑哀號山雨晝。
念君明當京邑行，馬蹄蹴踏春泥縐。
黄陂新息道路迥，野飯藜羹須强嗅。
天街到日夏漸熱，車轂相摩汗如溜。
丈夫功名非苟取，勸子未用輕藍綬。
山中五月早歸來，澗底清泠當共漱。